天竺靈隠觀鴻漸寺記白香山泉碑
作者：韓淲
朝代：宋

paragraphs: 靈隠天竺山，清流潄奇石。
草木鬰青葱，巖洞耀丹碧。
有時閑聯騎，盡日爲散策。
蕭條懷古心，髣髴問遺跡。
勝士多去來，流年幾今昔。
寺記喜逢陸，泉碑尚餘白。
因知幽絕處，得之乃無歝。
所以千載後，山名轉輝赫。
二子有逸韵，煙霞本其癖。
想當落筆時，無地著清適。
嗟我復何人，長歌想英魄。